ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιανουαρίου 1992 για την περάτωση της διαδικασίας αντιντάμπινγκ σχετικά με τις εισαγωγές ταινιών ηχογράφησης σε κυλίνδρους καταγωγής Ιαπωνίας, Δημοκρατίας της Κορέας και Χονγκ Κονγκ (92/62/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό του Συμβουλίου (ΕΟΚ) αριθ. 2423/88 της 11ης Ιουλίου 1988 για την προστασία κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως το άρθρο 9,

Μετά από διαβουλεύσεις στα πλαίσια της συμβουλευτικής επιτροπής, όπως προβλέπει ο εν λόγω κανονισμός,

Εκτιμώντας:

Α. ΔΙΑΔΙΚΑΣΙΑ

(1) Το Νοέμβριο 1988, η Επιτροπή έλαβε καταγγελία που υπέβαλε το Ευρωπαϊκό Συμβούλιο Ομοσπονδιών Κατασκευαστών Χημικών Προϊόντων (CEFIC) εξ ονόματος παραγωγών των οποίων η συνολική παραγωγή ταινιών ηχογράφησης σε κυλίνδρους και σε κασέτες αντιπροσωπεύει, σύμφωνα με την καταγγελία, σημαντικό ποσοστό της κοινοτικής παραγωγής του εν λόγω προϊόντος. Η καταγγελία περιείχε αποδεικτικά στοιχεία για πρακτική ντάμπινγκ όσον αφορά το εν λόγω προϊόν καταγωγής Ιαπωνίας, Δημοκρατίας της Κορέας, που στο εξής καλείται Κορέα, και Χονγκ Κονγκ και για σημαντική προκύπτουσα ζημία, που θεωρήθηκαν επαρκή για να δικαιολογηθεί η έναρξη διαδικασίας.

Κατά συνέπεια, η Επιτροπή γνωστοποίησε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα ορισμένων εγγεγραμμένων κασετών και ταινιοκασετών, που υπάγονται στους κωδικούς ΣΟ 85 23 11 00 και 85 23 13 00, καταγωγής Ιαπωνίας, Κορέας και Χονγκ Κονγκ, και άρχισε έρευνα.

(2) Η Επιτροπή ενημέρωσε επίσημα για το θέμα αυτό τους εξαγωγείς και εισαγωγείς που είναι γνωστό ότι ενδιαφέρονται, καθώς και τους αντιπροσώπους της χώρας εξαγωγής και τους καταγγέλλοντες, και έδωσε στα άμεσα ενδιφερόμενα μέρη τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση.

(3) Όλοι οι γνωστοί κορεάτες εξαγωγείς, οι περισσότεροι ιάπωνες εξαγωγείς, ένας εξαγωγέας του Χονγκ Κονγκ και όλοι οι καταγγέλλοντες κοινοτικοί παραγωγοί γνωστοποίησαν γραπτά τις απόψεις τους. Υπέβαλαν επίσης γραπτώς τις απόψεις τους ορισμένοι εισαγωγείς.

(4) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες με σκοπό την προκαταρκτική διαπίστωση ντάμπινγκ και πραγματοποίησε έρευνα στις εγκαταστάσεις των ακόλουθων:

α) Κοινοτικοί παραγωγοί

Agfa Gevaert AG, Μόναχο, Γερμανία,

Basf Aktiengesselschaft, Ludwigshafen, Γερμανία,

Suma, Gien, Γαλλία.

Αυτοί οι κοινοτικοί παραγωγοί είναι όλοι μέλη της CEFIC.

β) Ιάπωνες παραγωγοί/εξαγωγείς

TDK, Τόκιο.

Denon Columbia, Τόκιο.

γ) Κορεάτες παραγωγοί/εξαγωγείς

Saehan Media Co., Σεούλ,

Sunkyong Magnetic Ltd (SKM), Σεούλ,

δ) Παραγωγοί/εξαγωγείς του Χονγκ Κονγκ

Swire Magnetics (HK) Ltd.

ε) Εισαγωγείς στην Κοινότητα

Sony, Bayonne,

TDK Recording Media Europe GmbH, Rammelsbach,

Denon Columbia GmbH, Ratingen,

Sunkyong Europe Ltd, Λονδίνο.

(5) Η Επιτροπή ζήτησε και έλαβε λεπτομερείς γραπτές παρατηρήσεις εκ μέρους των κοινοτικών παραγωγών που αντιπροσωπεύονται από τον καταγγέλλοντα, των εν λόγω εξαγωγέων και ορισμένων εισαγωγέων και επαλήθευσε τις πληροφορίες που περιείχαν οι παρατηρήσεις αυτές, στο βαθμό που έκρινε αναγκαίο.

(6) Για τους λόγους που αναφέρονται στα εδάφια 9 έως 12 του κανονισμού (ΕΟΚ) αριθ. 3262/90 της Επιτροπής (3), που επικυρώθηκε από τον κανονισμό (ΕΟΚ) αριθ. 1251/91 του Συμβουλίου (4), θεωρήθηκε απαραίτητο να θεωρηθούν οι ταινίες ηχογράφησης σε κασέτες και σε κυλίνδρους ως δύο διαφορετικά προϊόντα. Οριστικοί δασμοί αντιντάπινγκ επιβλήθηκαν με τον παραπάνω κανονισμό του Συμβουλίου στις εισαγωγές ταινιών ηχογράφησης σε κασέτες από την Ιαπωνία και την Κορέα. Η παρούσα απόφαση της Επιτροπής αφορά μόνο ταινίες ηχογράφησης σε κυλίνδρους.

Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(7) Τον Ιούλιο 1991, η Επιτροπή πληροφορήθηκε από τον καταγγέλλοντα ότι αποφάσισε να αποσύρει την καταγγελία όσον αφορά τις ταινίες ηχογράφησης σε κυλίνδρους λόγω, ιδίως, της επιβολής οριστικών δασμών αντιντάμπινγκ στις ταινίες ηχογράφησης σε κασέτες (βλέπε εδάφιο 6). Ο καταγγέλλων δήλωσε, ωστόσο, ότι απέσυρε την αίτησή του με την επιφύλαξη μελλοντικής ενέργειας.

(8) Η Επιτροπή δεν έχει λόγο να πιστεύει ότι η περάτωση της διαδικασίας δεν θα είναι προς το συμφέρον της Κοινότητας και θεωρεί ότι η διαδικασία αντιντάμπινγκ πρέπει, συνεπώς, να περατωθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Περατώνεται η διαδικασία αντιντάμπινγκ σχετικά με τις εισαγωγές ταινιών ηχογράφησης σε κυλίνδρους καταγωγής Ιαπωνίας, Δημοκρατίας της Κορέας και Χονγκ Κονγκ. Βρυξέλλες, 27 Ιανουαρίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. C 11 της 14. 1. 1989, σ. 9. (3) ΕΕ αριθ. L 313 της 13. 11. 1990, σ. 5. (4) ΕΕ αριθ. L 119 της 14. 5. 1991, σ. 35.